b'\n_START_ARTICLE_\nThree Mile Island-ulykken\n_START_PARAGRAPH_\nThree Mile Island-ulykken er den v\xc3\xa6rste kernekraftulykke med letvandsreaktorer af vestlig type, der er sket i det 20. \xc3\xa5rhundrede._NEWLINE_Ulykken fandt sted den 28. marts 1979 p\xc3\xa5 Three Mile Island-atomkraftv\xc3\xa6rket ved Harrisburg i den amerikanske delstat Pennsylvania. Ved ulykken skete der en delvis nedsmeltning af anl\xc3\xa6ggets reaktor 2. Ved den delvise nedsmeltning skete der udslip af radioaktivitet uden for den prim\xc3\xa6re sikkerhedszone inden for anl\xc3\xa6gget, men der skete alene et meget begr\xc3\xa6nset udslip til milj\xc3\xb8et uden for anl\xc3\xa6gget. If\xc3\xb8lge en efterf\xc3\xb8lgende rapport udarbejdet af Mitchell Rogovin ("Rogovin-rapporten") kunne der konstateres en stigning i radioaktivitet uden for v\xc3\xa6rket som f\xc3\xb8lge af udslip af isotoper af \xc3\xa6delgasserne xenon og krypton, der medf\xc3\xb8rte en gennemsnitlig p\xc3\xa5virkning af den omkringboende befolkning med 1,4 mrem. Rapporten sammenlignede dette med den \xc3\xa5rlige p\xc3\xa5virkning p\xc3\xa5 80 mrem, der rammer beboere, der lever i h\xc3\xb8jlandsomr\xc3\xa5der som eksempelvis i Denver.'